**ХІХ ҒАСЫРДЫҢ ЕКІНШІ ЖАРТЫСЫНДАҒЫ ҚАЗАҚСТАН**

**1867-1868 жылдардағы әкімшілік-аумақтық реформалар**

Қазақ жерлерін қосып алудың аяқталуы Ресейдің өз ішінде жүргізіліп жатқан саяси реформаларымен сәйкес келді. Крепостниктік құқықты жою, қоғамда капиталистік қатынастарды дамытуға бағытталған саяси-экономикалық реформалар қазақ халқына да әсерін тигізбей қоймады. Ол, ең алдымен отарлық саясаттың белсенді түрде жүргізілуіне алып келді. Қазақ жерінде әкімшілік басқаруды жүргізу үшін Ресейдің басқару жүйесімен сәйкестендіру қажет болды. Ол империяның мүддесіне жауап беретін жүйелі бағытта жүргізілуі тиіс еді. Реформаның негізгі міндеті «қырғыз даласының Ресейдің басқа да аймақтарымен қосылуы» болды. Мысалы, П. Семенов редакциясын басқарған «Ресей. Біздің Отанымыздың толық географиялық сипаттамасы» көп томдық еңбектің ХVІІ томдағы «Қырғыз өлкесі» деген бөлімінде: «Қырғыздар (қазақтар - авт.) орыс халқына қарағанда өте артта қалған. Егер олар кең далада еркін көшіп жүретін болса, онда олардың бізге бағынуы жай ғана бос сөз болады» деген саяси ой айтылады. Сондықтан да Ұлы жүз қосылғаннан кейін, басып алынған жерлерде Ресейдің империялық басқару жүйесін енгізу ең негізгі мәселе болды. Реформаның жедел түрде басталу сыры қазақ жерінің бай шикізат көздеріне ие болып, Шығыс елдерінің рыногін игеру саясатында жатты. Сондай-ақ Орта Азия хандықтарын жаулап алу үшін Қазақ жерін плацдарм ретінде пайдалануға ұмтылды.

Әкімшілік-аумақтық реформаны дайындау үшін 1865 жылы арнайы Далалық комиссия құрылды. Оның құрамына ішкі істер министрлігінің, әскери министрліктің және жергілікті билік өкілдері кірді. Комиссияның міндеті реформаның жобасын әзірлеу болды. 1865-1866 жылдары қазақ даласын басқарудың жобасы екі нұсқада дайындалды. 1867 жылы 11 шілдеде |І Александр «Сырдария және Жетісу облыстарын басқару туралы уақытша Ережеге», ал 1868 жылы 21 қазанда «Ақмола, Семей, Орал, Торғай облыстарын басқару туралы уақытша Ережеге» қол қойды.

Реформа бойынша бүкіл Қазақ жері Түркістан, Орынбор және Батыс Сібір деген үш генерап-губернаторлыққа белінді. Іс жүзінде Қазақ жері бұрынғы үш жүзге бөлінген күйінде қалды. Басқару орталықтары қазақ халқынан жырақта, яғни Ташкент, Орынбор, Омбыда орналасты. Өлкедегі әскери және азаматтық билік генерал губернатордың қолына шоғырланды. Ап Түркістан генерал-губернаторына қосымша Қытай және Иранмен дипломатиялық келіссөз жүргізу құқығы берілді.

Әкімшілік басқару жүйесі әскери сипатта болды. Генерал-губернаторлық облыстарға бөлінді. Орынбор генерал-губернаторлығына Орал, Торғай обпыстары; Батыс Сібірге Ақмола, Семей облыстары, Түркістанға Жетісу және Сырдария облыстары кірді. Ал бұрынғы Бөкей хандығының жерлері 1872 жылы Астрахан губерниясының құрамына енгізілді. Маңғыстау түбегіне ерекше мән берілді. Өйткені, оның әскери стратегиялық маңызы бар еді. Ол Каспий теңізі арқылы Ресеймен, оңтүстігінде Хиуа хандығымен, батысында Кавказбен шектесіп жатты. 1868 жылғы уақытша Ереже бойынша Маңғыстау түбегінде Орынбор генерал-губернаторлығының Орал облысы құрамындағы Маңғыстау приставы құрылды. Мұндағы тағы бір ерекшелік - болыстар мен ауыл ағамандарын отарлық әкімшілік тағайындаса, ал басқа жерлерде ол сайлау жолымен өтетін. Орынбор генерал-губернаторлығының ұсынысымен «Қырғыздарды басқарудың ыңғайлылығы мен тұрақтылығын сақтау» үшін, пристав бастығына екі көмекші тағайындалды. Әрқайсысына күміс ақшамен 400 сом жалақы берілді. Оның үстіне бұл аймақта қайсар адай руы мекендеген. Бұл жөнінде мынадай дерек келтіруге болады. Генерал-адьютант Н. Крыжановский патшаға мынадай хабарлама жасаған: «...Адайлықтар осы уақытқа дейін біздің құзырымызға тек күшпен ғана бағынып келді және тек орыс өкіметі басшылығы ғана емес, тіпті Батыс бөліктің сұлтан-билеушісінің өзі оларға өз қарауында 150 адамы бар казак отряды болса да кіре алмады. 20 жыл бойы адайлықтар салықты уақытында төлемеді. 10 мың үй ғана төледі, ал адай руы кем дегенде одан әлденеше есе көп» |.

Маңғыстау түбегінің болашақ тағдыры мынадай болды: 1870 жылы 2 ақпанда Орал облысының Маңғыстау приставының арнайы жарлығымен кетеріліс қаупі туғандықтан билікті Дағыстан әскери округіне өткізеді. Сөйтіп, онда әскери басқару жүйесі енгізілді. 1874 жылғы наурыз айында қабылданған «Закаспий өлкесін басқарудың уақытша ережесі» бойынша приставтық Кавказ әскери округінің құрамындағы Каспий әскери бөлімінің қарамағына берілді. 1881 жылы император жарлығымен Закаспий облысы құрылды. Оған Кавказ әскери округі, Ахалтеке жазирасы (Түрікменияның бір бөлігі) және Маңғыстау уезі кірді. Осылайша Маңғыстауды Қазақ жерінен мүлде оқшаулап тастады. Облысты әскери губернаторлар басқарды. Сонымен бірге олар облыстағы әскери горнизонның қолбасшысы және облыс аумағындағы қазак әскерлерінің атаманы болды. Олар Орынбор, Орал, Сібір және Жетісу казак әскерлері болатын. Облыстық басқару жүйесі үш бөлімнен тұрды: басқару-үкім беру, шаруашылық және сот. Бұл басқармаларға вице-губернатор жетекшілік етті және оның кеңесшілері болды. Ал, басқарма бөлімдерін аға кеңесшілер басқарды. Шекаралық облыстар - Жетісу және Сырдария облыстарының әскери губернаторлары шекара мәселесімен де айналысты.

Облыстар уездерге бөлінді, олардың жалпы саны 34 болды. Уезді уез бастығы офицер басқарды, ал оны облыс губернаторының ұсынысымен генерал-губернатор тағайындады. Уезд бастығының үлкен және кіші көмекшілері болды. Уезд бастығына полиция және әскери белім бағынды. Уездер аумақтық бірлік бойынша болыстарға бөлінді. Болыс әкімшілік ауылдарға бөлінді. Әкімшілік ауылдар 100-ден 200-ге дейін шаңырақтан құралды, ал болыстарға 1 мыңнан 3 мыңға дейін шаңырақ кірді. Болыс басшысы мен ауыл ағамандары (старшындары) әрбір үш жылда жасырын дауыс арқылы сайланып, жоғары дәрежелі басшылықпен бекітіліп отырды. Сұлтандарға өмірлік зейнетақы тағайындалды және барлық салық түрінен босатылды.

Қазақ жеріндегі әкімшілік реформаның аясында сот реформасы да жүргізілді. Шариғат пен қазақ халқының дәстүрлі құқық тәртібі негізінде іс жүргізетін билер мен қазылар соты сақталынды. Бірақ, олар ауыл деңгейінде ғана қызмет атқарды. Әскери, уездік соттар Ресей империясы заңдары негізінде жұмыс істеді. Мәселен, Отанға опасыздық жасау, өкіметке бағынбау, мемлекет мүлкін бүлдіру, лауазым адамдарды өлтіру сияқты қылмыс түрлерімен әскери, уездік соттар айналысты.

Реформа бойынша қазақтардан жыл сайын әрбір шаңырақтан ақшалай салық алу жүйесі енгізілді. Салық мөлшері Түркістан генерал-губернаторлығында 2 сом 70 тиын; Орынбор мен Батыс Сібір генерал-губернаторлығында 3 сом белгіленді. Ал отырықшы егіншілікпен айналысатын халықтан өнімнің оннан бір бөлігін астық түрінде немесе ақшалай талап етілді. Жергілікті әкімшілік пен почта жолдары үшін, көпірлерді, мектептер мен емханаларды, әскери бөлімдердің көліктерін жабдықтау үшін арнайы міндеткерліктер белгіленді.

Халық санағы әрбір үш жылда бір рет жүргізіліп отырды. Жаңа тәртіп негізінде мұсылман дін басыларының құқығы шектелді. Мысалы, сайланатын молданы гүбернатордың өзі бекітті. Реформа бойынша уездік қалаларда бір мектеп пен дәрігерлік пункт ашуға рұқсат етілді. Реформаның қазақ халқы үшін аса ауыр бабы, ол бүкіл Қазақ жерін Ресей империясының мемлекеттік меншігі деп жариялауы болды. 1893 жылы 26 наурызда шыққан патша жарлығы бойынша Каспий теңізінің суы да Ресейдің мемлекеттік меншігіне алынды. Жаңа әкімшілік-аумақтық жүйе қазақ халқының жерді пайдаланудың ғасырлар бойы қалыптасқан дәстүрін бұзды. Салықпен түрлі міндеткерліктер де қазақ халқының наразылығын туғызды. Реформаның нәтижесі бойынша Орынбор генерал-губернаторы Н.А. Крыжановский: «Осыдан бастап Қырғыз даласы орыс территориясы болып есептеледі»,- деп мәлімдеген.

1867-1867 жылдардағы ережелер «уақытша» енгізілген болатын. Патша өкіметі оны екі жыл ішінде толық жүзеге асырамыз деп жоспарлаған еді. Бірақ жаңа отарлық тәртіптер жергілікті халықтың тарапынан күшті қарсылыққа тап болды. Себебі бұл реформаны іске асыру оларды толығымен Ресей империясының бұғауына түсіретінін жақсы түсінген болатын. Сол себепті бұл ережелерді қазақ халқына енгізу 20 жылға созылып кетті. Бұл реформаның мәні туралы М. Тынышпаев: «Олар қазақ халқының талаптарына жауап бермеді, тек зиян әкелді» деп, қазақ халқына әкелген зардаптарын атап көрсетеді. Орал және Торғай облыстары мен Маңғыстау қазақтарының көтерілістері 1868 жылы желтоқсан айында Орал және Торғай облыстарында патша өкіметінің отарлық саясатына қарсы көтеріліс басталды. Ол 1869 жылдың қазан айына дейін созылды. Қазақтар кетерілісінің басты себебі 1867-1868 жылғы уақытша ережелер болатын.

1869 жылы көктемде көтерілісшілердің қарулы жасақтары казак әскери бөлімдеріне қарулы қарсылық көрсетіп, реформаны жүзеге асыру үшін келген үкімет комиссиясына ашық наразылықтарын білдірді. Бұл көтерілісті Ембі өзені бойындағы аймақты мекендейтін қазақ руларының ықпалды көсемдері Сейіл Түркебайұлы мен Беркін Оспанұлы басқарды. Қазақтардың қарулы қарсылығын басу үшін Мәскеу, Петербор, Харьков, Қазан әскери округтерінен жазалаушы әскери бөлімдер жіберілді. Жазалаушы әскер бөлімдерінің құрамында 5300 солдат пен офицер және 20 шақты зеңбірек болды. Жазалаушы әскердің шабулынан соң көтерілісшілер Ембі, Сағыз, Ойыл өзендері шегінді. Көтерілісшілер 1868 жылы 6 мамырда Ойыл өзенінің жанында Жамансай деген жерде фон Штемпельдің 200 атты әскері мен жаяу әскер ротасына шабуыл жасайды. Патша әскеріне қазақ жасақтары күшті қарсылық көрсетіп, жеті күн бойы оларды қоршауда ұстады. Соңында жазалаушылар Калмыков бекінісіне қайтуға мәжбүр болды. Мұндай шайқас Ашыбұлақ өзені бойында майор Пироговтың әскери бөлімімен де болды. 1869 жылдың наурыз-маусым аралығында көтерілісшілер билер мен болыстардың және старшындарының ауылдарына үш мыңға жуық адамның қатысуымен 41 рет шабуыл жасалады. Көтерілістің кең етек алып кетуінен сескенген патша өкіметі оны басу үшін нақты іс-әрекеттерді талап етті. Жазалаушы экспедицияны Орал облысының губернаторы Н.А. Веревкиннің өзі басқарды. Ол басқарған әскери бөлімдерде 1700 астам адам болды. Осы әскери экспедицияның нәтижесінде көтеріліс жаншылды.

Көтерілістің негізгі күші қазақ шаруалары болды. Олардың мойынына отаршылдықтың барлық ауыртпашылығы түскен еді. Кетеріліске қоғамның басқа өкілдері де қатысты, оның ішінде ру басылары мен сұлтандар да болды. Мысалы, сұлтан Ханғали Арсланұлы көтерілісшілердің жасағының бір бөлімін басқарды. Бірақ сұлтандар, болыстар мен старшындар тұрақсыздық жасады және көтерілісшілердің үмітін ақтамады. Көтеріліс басылғаннан кейін патша әкімшілігі оған қатысқандарды аяусыз жазалады.

1870 жылы наурызда Маңғыстау түбегінде көтеріліс басталды. Көтерілістің негізгі себебі патша өкіметінің әкімшілік-аумақтық реформалары болды. Ал көтерілістің шығуына түрткі болған Маңғыстау приставы подполковник Рукиннің «Уақытша ережеге» сәйкес бекіністер салынған Ембі өзені бойындағы жайылымдарды адай руларының пайдалануына тыйым салу әрекеті еді. Бозашы түбегіндегі көтерілісті Досан Тәжіұлы мен Иса Тіленбайұлы басқарды. 1870 жылы 15 наурызда пристав Рукин төрт зеңбірекпен қаруланған казак әскерімен Күріп аймағында адай руларының жайлауға көшуін тоқтатуға әрекет жасады. 22 наурызда оған жауап ретінде қазақ жасақтары казак әскерін қоршап алып, талқандап жіберді. Бұл шайқаста жарақат алған подполковник Рукин өзін-өзі атып өлтірді. Казак әскери бөлімінің талқандалуы туралы хабар азаттық қозғалыстың белгісі болды. Көтерілісшілерді Каспийдегі балық және тұз кәсібіндегі жұмысшылар да қолдады. Көтерілісшілердің саны 10 мыңға жетті. 5 сәуірде олар Николаев станицасы мен Александровск форпостына шабуыл жасап, Нижнее бекінісіндегі әскери горнизонының қоймаларын талқандады. Сонымен бірге, форпостың шамшырағын жағып жіберді. Қолға түскен қайықтардан кішігірім флотилия жасап, Александровск форпостын қоршауға қатысты. 9-сәуірде Кавказ әскери округінен Александровск форпостына граф Кутаисовтың басшылығымен әскери күш келді.

Сәуірдің соңына таман граф Кутаисовтың зеңбірекпен қаруланған үш жаяу ротасы және жүзге жуық атты әскері Үстіртке шегініп бара жатқан ауылдардың жолдарын кесуге әрекет жасады. Мамыр айында Кавказдан Маңғыстауға Апшерон полкінің батальоны, екі атқыштар ротасы, желілік батальонының екі ротасы, Дағыстан полкінің терт ротасы, Терск казактарының екі жүздігі төрт зеңбірекпен жеткізілді. Мұндай әскери күшке қару-жарағы нашар қазақ жасақтары төтеп бере алмайтын еді. Қазақ жасақтарының жанқиярлық қарсылығына қарамастан, көтеріліс басылды. Маңғыстауды патша әскері басып алды. Көтеріліс басшылары М. Тіленбайұлы, Д. Тәжіұлы ездерін жақтаушы ауылдарымен 1870 жылы желтоқсанда Хиуа хандығының аумағына өтіп кетті. Көтеріліс басылғаннан кейін адай руына 90 мың қой көлемінде соғыс шығынын өтеу үшін салық (контрибуция) салынды. Ресей үкіметі бұл «жағдайды Маңғыстау түбегінде тыныштық орнату мен жазалау емес, керісінше қайтадан басып алу» жорығы болғанын мойындады. 1873 жылы Маңғыстау қазақтары қайтадан кетеріліс жасады. Бұл жолы Ресей үкіметі олардың Хиуа жорығына арналған түйелерін тартып ала бастаған еді.

 **1886, 1891 жылдардағы ережелер**

Әкімшілік-аумақтық реформалар жүзеге асырылғаннан кейін патша өкіметі 1886 жылы 2 маусымда «Түркістан өлкесін басқару туралы Ереже», ап 1891 жылы 25 наурызда «Ақмола, Семей, Жетісу, Орал, Торғай облыстарын басқару туралы Ереже» қабылдады. Бұлар енді уақытша ережелер емес, нақты заң ретінде енгізілді. Жаңадан қабылданған ережелерге сәйкес Қазақ жерінде екі генерал-губернаторлық құрылды: 1. Түркістан генерал-губернаторлығы, орталығы Ташкент болды. Ал оның құрамына Ферғана, Самарқанд және Сырдария облыстары кірді. Облыстар уезге бөлініп, бұрынғы әкімшілік бөлініс жүйесі сақталды. 2. Далалық генерал-губернаторлығы, орталығы Омбыда орналасты. Оның құрамына Ақмола, Семей, Торғай, Орал, Жетісу (1897 ж. Түркістан өлкесіне берілді) облыстары енді. 1890 жылы ақпанда «Закаспий облысын басқару Ережесі» қабылданды. Бұл ереже бойынша Закаспий облысына Маңғыстау, Красноводск, Ашхабад, Теджен, Мерв уездері кірді.

1886, 1891 жылдардағы ереже бойынша генерал-губернаторлардың билігі бұрынғысынан да күшейе бастады. Облыс орталықтары: Верный, Орал, Омбы, Семейде полицейлік басқармалар құрылды. Ақмопа, Көкшетау, Зайсан, Павлодар, Өскемен, Жаркент, Қапал, Лепсі, Қостанай сияқты уездік қалаларда полицөйлік приставтар енгізілді. Әр шаңырақ салығының мөлшері 4 сомға көтеріліп, салық пен міндеткерліктердің жалпы келем! 10 сомға жетті. Бүкіл қазақ жері Ресей империясының мемлекөттік меншігі болып жарияланды. Сот және құқықтық жүйе де Ресей заңдары негізінде жұмыс істеді. Сот жүйесінің төменгі буыны «халық соты» (билер соты) өз қызметтерінен айырыла бастады. Жалпы алғанда сот және полиция органдарының билігі нығайтылды.

**Патша өкіметінің қоныс аудару саясаты**

Ресейдің өз ішінде крепостниктік құқықты жоюы өте күрделі аграрлық мәсепені аяғына дейін шеше алмады. Осындай жағдайда патша өкіметі біріншіден, ішкі губерниялардағы әлеуметтік наразылықтарды әлсірету және жер мәселесін шешу үшін орыс шаруаларын шығыс аудандарға қоныс аудару туралы шешімге келді. Екіншіден, шаруалардың бір бөлігін ұпттық аудандарға көшіре отырып, патша екіметі өзіне әлеуметтік тірек жасауды көздеді Әуелгі кезде патша әкіметі қазақ өлкесін әскери-казақктық отарлауымен шектеліп келген еді. Енді отарлық саясатты одан әрі күшейту үшін орыс шаруаларын пайдалана бастады. Ресейдің орталық аудандарынан орыс шаруаларын Қазақ жеріне қоныс аудару ХІХ ғасырдың 60-шы жылдарының ортасында басталды. Жоспарлы түрде жүргізілген орыс, украин шаруаларын қоныстандыру саясаты 1870 жылдары қазақ жерінің барлық аймақтарын қамтыды. 1880 жылдары қоныс аудару саясаты жаппай сипат ала бастады. Жетісу облысының губернаторы Г.А. Колпаковскийдің бастамасымен 1868 жылы «Жетісу облысына орыс шаруаларын қоныстандыру туралы ереже» қабылданады. Бұл құжатқа сәйкес қаныс аударушылардың жан басына 30 десятина (ер адамдарға) жер берілді, салықтар мен міндеткерліктерден, 15 жылға рекруттан босатылды, шаруашылықты жүргізу үшін 100 сомға дейін несие берілді.

1885 жылы «Жетісу облысындағы отырықшы халықты жерге орналастыру туралы ереже» бекітілді. Бұл шаралардан кейін Жетісу облысында жер тапшылығы бірден сезіле бастады. Ал қоныс аударушылар саны жылдан-жылға өсе берді. Мұндай ахуалдың қалыптасуы қоныс аударушыларға берілген бұрынғы жеңілдіктерін біршама өзгертуге тура келді. Енді жан басына 10 десятина (ер адамға) мөлшерде беріліп, міндеткерпік пен салықтан үш жылға дейін босатылды, кейін салықтар жартылай мөлшерде төленетін болды. 1886 жылы Түркістан өлкесіне қоныс аударушыларды орналастыру туралы Ереже қабылданды. Қоныс аудару саясатын бір жүйеге келтіру үшін Қазақ жеріне орыс шаруаларының өз еркімен стихиялы түрде келуін шектей бастады. Сол мақсатта 1889 жылы 13 шілдеде «Село тұрғындары мен мешандарының қазыналық жерлерге өз еркімен қоныс аударуы және олардан бұрынғы қоныс аударғандар жағдайын қарастыру» жөнінде арнайы заң қабылданады. Бұл шаралар енді арнайы мекемелердің рұқсатымен жүргізілетін болды. Қоныс аудару аудандары ретінде Жетісу, Ақмола, Семей облыстары белгіленді. 1891-1892 жылдары оған Торғай және Орал облыстары да қосылды.

Орыс шаруаларын қоныстандыру қазақ халқынан ең шұрайлы деген жерлерін тартып алу арқылы жүргізілді. 1885-1893 жылдар арлығында Ақмола және Семей облыстарында қазақ шаруаларының 284843 десятина егістік жері тартып алынды. Әсірөсе, Жетісу облысына қоныстанушылардың саны өте кеп болды. 1868-1880 жылдар арасында бұл жерге 3324 отбасы қоныстанды. Сондықтан да 1891 жылы Ішкі істер министрлігі Жетісу жеріне қоныстануға арнайы бұйрық берілгенше тыйым салды.

Қоныстандыру саясатында Сібір темір жолы комитеті ерекше рөл атқарды. Ол 1891 жылы Транссібір темір жолын салу үшін патша жарлығы бойынша құрылған болатын. Бұл жол Қазақ жерінің Ақмола облысындағы Омбы, Петропавл, Көкшетау уездері арқылы 178 км жерді басып өтті. Алдағы уақытта жол салу үшін 2,5 миллион десятина жер алынып, оған 160 мың қоныс аударушы орыс шаруаларын орналастыру жоспарланды. Қоныс аудару саясатының нәтижесінде 1897 жылғы Ресей империясының бірінші жалпы санағы бойынша Қазақ жерінде тұратын халықтың жалпы саны да қоныс аударушылардың үлесінен өсті. Ресей империясының азиялық иеліктерінің көлемі мен халқы Далалық өлке мен Түркістан өлкесі болып екіге бөлінгендіктен, санақ мәліметтері жеке-жеке беріледі.

1897 жылғы санақ деректері бойынша Далалық өлкеде «орыс қоныс аударушылары» 20%, «жергілікті бұратаналар», яғни қазақтар 77%, «басқа ұлттар мен ұлыстар» 3% құраған. Ал Түркістан өлкесінде қоныс аударушылар 3,7%, «жергілікті бұратаналар» 94,4%, басқа ұлыстар 1,9% болды. Жалпы Қазақстан бойынша бұл көрсеткіштер мынадай болды: ХІХ ғасырдың аяғында қоныс аударғандар 11,9%, жергілікті халық 85,7%, басқа халықтар 2,4%, Бұл деректерден қоныс аударушылардың көбі Далалық өлкеге орналасқан және олардың үлесі 20%-ға жеткенін көреміз. Патша өкіметінің қоныс аудару саясаты Қазақ жерінің әлеуметтік-демографиялық және саяси-экономикалық жағдайын үлкен өзгерістерге ұшыратып жіберді. Мұның бәрі қазақ халқының күйзелісіне алып келді.

 **ХІХ ғасырдың ІІ жартысындағы орыс-қытай қатынастары Қазақ жеріне ұйғырлар мен дүнгендердің көшірілуі**

ХІХ ғасырдың ортасында Ресей-Қытай қатынасында Қазақстан маңызды рөл атқара бастады. Бұл кезде Орталық Азиядағы Ресей мен Қытай мемлекеттері арасындағы шегараларды белгілеу мәселесі пісіп жетілді. Орталық Азиядағы Қытай мен Ресей арасындағы шегараны жүргізу туралы алғашқы ресми құжат 1860 жылы 2 қарашада қабылданған Пекин келісімі болды. Осы келісімнің екінші бабы бойынша Ресей мен Қытай арасындағы шегара желісі Енисей өзенінің бастауынан басталып, Енисей мен Томск генерал-губернаторлығының шекарасындағы Шабин-дабах арқылы Зайсан көліне, одан әрі Жоңғар Алатауы мен Іле өзенінен өтіп, Тянь-Шань таулары арқылы Қоқан иеліктеріне дейін келді. Сондай-ақ бұл бапта Қытай бекеттерінің көп жылдан бері тұрғанына қарамастан батыста екі мемлекет арасындағы шекара желісі осы уақытқа дейін белгіленбегені атап көрсетілді. Ресей мен Қытай арасындағы территорияны бөлу Шәуешек хаттамасында нақты белгіленіп жүргізілді, онда Қытай Қырғызстан мен Жетісудың Ресей аумағы екенін мойындады. Түсінікті болу үшін 1864 жылы 25 қыркүйекте бекітілген Шауешек хаттамасынан Ресей-Қытай шегарасының белгіленуі жөнінде үзінді кептіруге болады. Онда: «Пекин трактатын жүзеге асыру мен екі мемлекеттің ізгі ниетті келісімдерін бекіту үшін Шабин-дабахтан бастап Қоқан өлкесіндегі Цунлин жотасына дейінгі екі мемлекет арасындағы бөліске түсетін жерлер бойынша өзара келіссөздер нәтижесінде мынаны қабылдады: қазіргі кезде қалыптасқан Қытай бекеттері арқылы және үлкен өзендер, таулар, жоталар арқылы шегараны белгілеп, екі ел арасындағы шегаралық аймақтың картасын жасай отыра екі елдің шегара сызығы қызыл бояумен керсетілді. Екі мемлекет аралығындағы шеғаралық белгі қойылған кең көлемді аумақ су бөліністерінің негізінде қабылданды: Оңтүстік пен Шығысқа қарай ағатын өзендер мен барлық жерді Қытай елі межелеп алды, ал Солтүстік және Батысқа қарай ағатын өзендер мен барлық жерді Ресей елі межелеп алды». Осы хаттаманың 5-бөлімін ерекше атап өту керек, онда бөліске түскен аудандардағы халықтар мемлекеттік шегараның қай жерден еткеніне қарамастан өз орындарында қалдырылды: «Онда аталған халықтар бүгінгі күнге дейін тұрып келген жерлерде қалады және өздері тұрған жерлерінде бейбіт өмір сүріп, өздеріне көрсетілген көмек түрлерін пайдаланып, көшіп-қонып жүрген аймақтары қай мемлекетке қараса сол мемлекетке малымен бірге өтеді және сол мемлекетпен басқарылатын болады.

Егер адамдар осы айтылған қағидаларды орындамай өзінің тұрып жатқан жерінен екінші жаққа өтіп кетсе, онда оны кері қайтарып, мемлекеттік шекаранының бұзылмауы талап етіледі». Бірақ Ресей мен Қытай арасындағы мемлекеттік территориялар өзара межеленіп түзетілді. Сөйтіп, 1869 жылы Хобды хаттамасына, ал 1870 жылы Тарбағатай демаркациялық хаттамасына қол қойылды. Цин империясына қарсы Шыңжан ұлт-азаттық қозғалысы осы өлкенің саяси өмірінде маңызды рел атқарды. 1864 жылы 7 маусымда Кугар қаласында дүнгендердің көтерілісі басталып, ол бүкіл Шыңжан өлкесін қамтыды. Оған қытай емес халықтар - ұйғырлар, қазақтар, қырғыздар қатысты. Шыңжанда 1865 жылы Маньчжоу-го билігі құлатылып, онда ұйғырлар мен дүнгендердің бірнеше тәуелсіз мемлекеті құрылды. Олар: Жетішар мемлекеті, орталығы Қашқарда; Тараншы хандығы, орталығы Құлжада; Дүнген сұлтанаты, орталығы Үрімшіде болды. Шығыс Түркістанның үлкен бөлігін Мұхаммед Якуб бек (1820-1877) басқарған Жетішар мемлекеті алып жатты. 1866 жылы қаңтарда Әбілоғлының басшылығымен дүнгендер мен тараншылардың билігі орнағаннан кейін Ресейді Іле аймағы қызықтыра бастады. Өйткені оның Шығыс елдермен сауда байланыстарын дамытудағы маңызын жақсы түсінді.

1870 жылы Құлжа мен Қашқар арасында қақтығыстар басталады. Ал Ресей үкіметі Якуб бектен қауіптенді. Сондықтан Іле елкесін басып алу қауіпінің алдын алу үшін осы жылы генерал Г. Колпаковский бастаған орыс әскерін Шығыс Түркістанға кіргізді. Ресей үкіметінің қобалжуының тағы бір себебі: Мұхаммед Якуб бек Қоқан билеушілерінің ықпалында болғандықтан оған Ұлыбритания қолдау көрсеткен болатын. Бірақ 1877 жылы Қашқардағы көтеріліс Қытай үкіметі тарапынан басылып тасталды. Мұнан кейін Петербургта Ресей мен Қытай мемлекеттері арасында келіссөздер жүргізіліп, оның нәтижесі бойынша 1881 жылы 12 ақпанда «Петербург келісіміне» қол қойылады. Оның 1 бабы бойынша Іле аймағына Қытай үкіметі билік орнататын болды, ал ІІІ бабы бойынша шегара аймағындағы халықтар өз еркімен қай елдің қол астына кіру туралы шешімді өздері таңдауға құқылы болды. Іле өлкесінің үлкен бөлігін мекендеген ұйғырлар мен дүнгендер Қытай үкіметіне сенімсіздікпен қарады Шыңжан көтерілісіне қатысқандарға ешқандай қуғын-сүргін жасалмайды деген Қытай үкіметінің уәдесіне қарамай ұйғырлар мен дүнгендердің бір бөлігі Ресейдің қол астына кіру туралы шешім қабылдайды. Ал Қытай үкіметі Шығыс Түркістан аймағында жаңа Шыңжан провинциясын құрды. Ұйғырлар мен дүнгендерді Жетісу және Солтүстік Қырғызстан жерлеріне қоныстандыру 1881--1883 жылдары жүзеге асырылды. Барлығы 45 мың ұйғыр және 5 мың дүнген қоныс аударды. Олар Шарын, Шелек, Талғар өзендерінің бойына орналастырылды. Сондай-ақ Жаркент, Ақкент, Ақсу-Шарын, Малыбай, Құрам және Қарасу болыстары құрылды. Ресей империясының 1897 жыл бірінші жалпы халық санағы бойынша дүнгендердің саны 14136-ға, ұйғырлар 55999-ға жеткен.

**Өнеркәсіптің, сауданың, қалалардың дамуы. Халықтың әлеуметтік құрылымының өзгеруі, жатақтар**

ХІХ ғасырдың ІІ жартысынан бастап Қазақ жеріне Ресей капиталы белсенді түрде ене бастады. Оның негізгі мақсаты аймақтағы пайдалы қазба байлықтың мол қоры мен ауыл шаруашылық шикізаттарының арзан көзіне ие болу еді. Ресей капиталы үшін бұл аймақ өте тиімді әрі қолайлы рыноққа айналды: жер қойнауының байлығы, жердің арзандығы, жергілікті халықтан жалға немесе арзан бағаға сатып алу, арзан жұмыс күші т.б. Мысалы, патша әкімшілігі орыс өнеркәсіп иелеріне Жезқазғандағы мыс кенішін бар болғаны 100 сомға, Саран көмір кенішін 114 сомға сатқан. Тау-кен өнеркәсібі негізінен Ақмола, Семей облыстарында, Баянауыл, Қарқаралы, Ақмола уездерінде және Алтай аймағында дами бастады. Мұнда мыс, күміс, қорғасын, көмір және алтын өндіретін кеніштер шоғырланды. Мыс қорыту, күміс-қорғасын кен орындарының негізгі бөлігі орыстың ірі өнеркәсіп иесі С. Поповтың меншігінде болды. Зауыттар өте ескі техникамен жабдықталды, негізінен қол еңбегін пайдаланды. Оның Ішінде әйелдер мен балалар еңбегін пайдалану да кең тарады. Оған қоса меншік иесі С. Попов өзінің 20 жылдық жеңілдік уақыты бітпей тұрып зауыттарын жауып тастады да, жанынан жаңадан ашты. Сейтіп, ол тағы 20 жылға жеңілдік алды. 1852 жылы орыс көпесі Ушаков Екатеринбургте өнеркәсіп компаниясын құрды. Оған Зотов, Рязанов, Севастьянов сияқты өнеркәсіп иелері кірді. Сол жылы олар 86 сомға Далабай Тоқтамысовтан Ақмола уезіндегі мыс кен орнын, ал 1856 жылы Игілік Өтеповтан 250 сомға Қарағанды көмір кен орнын сатып алған. Осы кен орындарының негізінде 1863 жылы компания Спасск мыс зауытын салды. Онда орта есеппен жылына 250 мың сомға бағаланатын 30 мың пұт мыс балқытылған. Спасск зауыты мыс балқыту байынша Ресейдің жекеменшік зауыттары арасында Нижне тагил зауытынан кейін екінші орын алды. Оның өнімдері Екатеринбург пен Петербургтегі ақша сарайларына, сондай-ақ Нижегород жәрмеңкесіне апарылып отырған.

1884 жылы С. Попов «Күміс өндіру серіктестігін», 1885 жылы «Далалық тас көмір» қоғамын құрады. Жұмысшыларының саны 300-ден 500 дейін жеткен ірі деген кәсіпорындарға: Спасск мыс зауыты, Успенск кеніші, Қарағанды көмір кеніші, Екібастұз және Риддер кәсіпорындары кірді. 1885-1893 жылдарда жалпы Қазақстан бойынша 151182 пұт қорғасын, 883 пұт күміс, 219.186 пұт қара және 484542 пұт таза мыс өндірілген. Бірақ орыс кәсіпкерлерінің қаражаты жетіспеген жағдайда, үкімет шетел капиталын да тарта бастады. 1904 жылы шетел кәсіпкерлері Спасск-Воскресенск, Успен мыс кен орындарын, Спасск мыс қорыту зауытын, Қарағанды таскөмір шахтасын арендаға алған. Бұл кәсіпорындардың акцияларының қомақты бөлігі ағылшын-француз кәсіпкерлеріне тиісті еді. Ал қатардағы акционерлер Америка, Германия, Швеция, Австрия, Испания және басқа елдердің қаржыгерлері болды. 1906 жылы Лондонда «Атбасар мыс кеніштері» акционерлік қоғамы құрылған. 1907 жылы ағылшындар Жезқазған мыс кен орнын да жалға алады. Сол сияқты Риддер және Екібастұз кәсіпорындары да шетелдік капитал негізінде жұмыс істеді. Мысалы, Риддер кен орыны кейін АҚШ Президенті болып сайланған Герберт Гувердің капиталы арқылы жұмыс істеген. Шетел капиталы Ембі мұнай кәсіпорнына да салынды. Маңызды өндірістің бірі тұз өнеркәсібі болды. Тұз өндірісінің орталықтары Елтон, Басқұншақ, Елек, Коряков кәсіпшіліктері болды. Тек Басқұншақ кәсіпорны ғана 1880 жылы 2 миллион 800 мың пұт тұз өндірген. Бұл кезеңде экономикада балық кәсіпшілігі де маңызды орын алды. ХІХ ғасырдың аяғында Қаспийде 150-ден астам балық өндіретін кәсіпорын жұмыс істеген. Сонымен бірге балық өңдеу зауыттары да ашыла бастады. Тұрақты балық аулау кәсіпшілігі Орал, Іле, Шу, Сырдария өзендерінде, Арал теңізі мен Балқаш, Зайсан көлдерінде жүргізілді.

ХІХ ғасырдың соңында Қазақстанда ауыл шаруашылық шикізатын өңдейтін шағын кәсіпорындар жұмыс істеді. Ондай кәсіпорындарға Орынбор, Орал, Петропавл, Семей, Ақмола сияқты т.б. қалалардағы ұн тартатын, май шай- қантын, сабын жасайтын, тоң май шығаратын, тері өңдейтін, мал соятын орындар жатты. Олар алғашында шикі кірпіштен немесе ағаштан жасалынған кішігірім үйлерде жұмыс істеді. Сол кездегі деректер олардың тапқан жалақысының ете төмен болғанын және ол отбасын бағуға әрең жететіндігін көрсетеді.

Шымкент пен Түркістанда мақта тазалайтын зауыттар, Верныйда екі темекі кәсіпорны жұмыс істеді. Сол тарихи кезеңде көлік, пошта, қатынасы да дами бастады. 1880 жылдан бастап Ертіс, Балқаш, Іледе тұрақты кеме қатынасын жолға қою әрекеті жасалды. 1874-1876 жылдары Орынбор теміржолы салынды. Самара-Орынбор жолы Торғай, Орынбор облыстарын Ресейдің орталық аудандарымен байланыстырды. Теміржол жүйесінде Транссібір магистралінің де маңызы зор болды. Оның Ақмола арқылы өтетін батыс бөлігі 178 шақырымға созылды. Бұл теміржолдың құрылысын бастау туралы жарлық 1891 жылы шыққан болатын. Қазақ жерімен өтетін жалпы ұзындығы 482 км теміржол салынды ХІХ ғасырдың соңында теміржол, су жолы, пошта-телеграф байланыстары Қазақстанды Ресейдің орталығымен, Сібірмен, Алтаймен, Орта Азиямен байланыстырды. Ресейдің мемлекеттік банкісі де өз бөлімшелерін Орал, Петропавл, Семей, Омбы, Верный қалаларында ашты. Көлемді несие беретін қаржы мекемелері Ақмола облысында орналасты. Сондай-ақ Қазақстанда Сібір сауда банкінің жеті бөлімшесі, Орыс сауда-өнеркәсіп банкінің бес бөлімшесі жұмыс істеді. Капиталистік қатынастар сауданың дамуына тікелей әсер етті. Қазақ халқы үшін ХІХ ғасырдың өзінде де сауданың негізгі нысаны мал болды. Мысалы,Ақмола, Қарқаралы, Сарысу уездерінен Ресейге жыл сайын 60 мың ірі қара мал, астық, 200 мың қой айдап апарылып отырған. ХІХ ғасырдың аяғында Қазақ жерінен мал және мал өнімдерінен басқа дәнді-дақылдар, астық пен ұн тасымалданды. Нан саудасының ірі орталықтары Орал, Орынбор, Семей болды, ал астық Қостанай, Ақтөбе, Орал, Торғай үездерінен тасымалданды. Астықтың негізгі бөлігі Ферғана, Ташкент, Бұхараға шығарылды.

ХІХ ғасырдың екінші жартысында Қазақстанда жәрмеңкелік сауда кең тарады. Ірі жәрмеңке орталықтары ретінде Ақмола облысында Тайыншакөл, Константиновск, Петровск; Семей облысында Шар, Қоянды; Жетісу облысында Қарқара; Сырдария облысында Әулиеата; Орал облысында Ойыл, Темір жәрмеңкелері танылған болатын. Сол уақыттағы осындай ірі жәрмеңкелердің сауда айналымы 1 млн. сомнан асып отырды. Қазақ халқы үшін көп жағдайларда сауда тиімді бола бермейтін. Мысалы, жарты қадақ шай мен бір қадақ қантқа бір қой айырбасталды. 15 тиыннан аспайтын ұстара бір қой; бір самаурынға 20-25 қой беруге тура келді. Дегенмен Қазақ жері Ресейдің (соның ішінде қазақтардың да) Қытай, Моңғолия, Орта Азия елдерімен сауда байланыстарының дамуында маңызды рел атқарды.

Өлке өмірінде қалалардың алатын орны ерекше болатын. Қалалар сауда, өнеркәсіп, әкімшілік және мәдениет орталықтары ретінде қазақ халқының дамуына сапалық тұрғыда үлкен әсер етті. 1897 жылғы халық санағы бойынша ірі қалалар қатарына мыналар кірді: Орал - 36446 адам; Верный - 22744; Семей - 20216; Петропавл - 19688; Жаркент - 16094: Қостанай - 14275; Әулиеата - 11722; Ақмола - 9688; Гурьев - 9322: Өскемен - 8721; Павлодар - 7738; Перовск (Ақмешіт) - 5058; Көкшетау - 4.962; Қарқаралы - 4451; Зайсан - 4.402; Атбасар - 3038; Ырғыз - 1512; Торғай - 896 адам.

Қазақстанға капиталистік қатынастардың енуі, көшпелі және жартылай көшпелі мал шаруашылығын ыдырата бастады. Ауылдағы дәстүрлі шаруашылық қатынастары өзгерді. ХІХ ғасырдың соңында көшпелі шаруашылық Ақмола және Семей облысында, Маңғыстауда, Орталық Қазақстан мен Сырдарияның далалық аудандарында сақталып қалды. Көшпелі мал шаруашылығы да нарық қатынасының талаптарына бейімделе бастады. Мысалы, қалаларда сиыр етіне деген сұраныстың өсуіне байланысты ірі қара малдың саны өсті. Мал шаруашылығы аясының таралуы өлке экономикасындағы егіншілік үлесінің өсуіне әсер өтті. Ол патша өкіметінің отарлық саясатына да байланысты болған еді. Өйткені қазақ жерлерінің жаппай тартып алынуы қазақ шаруаларын егін шаруашылығымен де айналысуына мәжбүр етті. Сондай-ақ орыс шаруаларының үлес салмағы арта бастады. Қазақ қоғамының әлеуметтік жіктелісі күшейді. Жоқшылыққа ұшыраған немесе көшіп-қонуға мүмкіншілігі жоқ малшылар «жатақтар» тобы мен өнеркәсіптегі жалдамалы жұмысшылардың қатарын толықтырды.

Жатаққа айналу Қазақстанның солтүстік және шығыс уездерінде күшті жүрді. Көкшетау уезінде жатақтар қазақ шаруа қожалықтарының жалпы санының 4,6%-ын, ал Атбасарда 5,3%-дан 7,9%-ға дейін құрады. Жатақтар айларға және ауқатты казактар мен орыс шаруаларына, шағын кәсіпорындар мен кеніштерде жалданып жұмыс істеді. Олар бірте-бірте ауылмен байланыстарын үзе бастады. Өнеркәсіптің дамуына байланысты жергілікті жалдамалы жұмысшылардың әлеуметтік табы қалыптасты. Мысалы, 1855 жылы Қазақстанның тау-кен өнеркәсібінде 1.353 жұмысшы, 1865 жылы 1848; 1875 жылы 4156; 1885 жылы 7750; 1895 жылы 8.960; 1900 жылы 11225 жұмысшы болған.

Қазақтардың көпшілігі ең, ауыр жұмыстармен төмен жалақы төленетін жұмыстарды icтеді. Олар кейбір өнеркәсіп орындарда жалпы жұмысшылар санының 60-70%-ын кұрады. Әйелдер мен балалардың арзан еңбегі кең түрде пайдаланылды.

 **XVIII—XIX гасырлардағы Қазақстан мәдениеті**

XVIII ғасырларда Қазақстан мәдениеті өткен уакыт дәстурімен жалғаса дамыды. Бұл көбінесе ақын-жыраулардың шығармашылығынан көрінді. Сол тарихи кезеңде елге танымал жырау Бұкар Қалкаманұлы (1693-1787) болды. Ол Баянауылда туып-өсті. Оның жырларының негізгі такырыбы: Отанға деген сүйіспеншілік, халық бірлігі мен батырлык идеясына тоғысып жатты. Ол өз жырларында жонғар шапқыншылығына қарсы қазақтың ұлт азаттық күресінің батырлары: Бөгенбай, Қабанбай, Жәнібек сынды батырлардың ерлігін жырларына арқау етті, оларды жастарға үлгі етті. Бухар жырау бip орталыктан басқаратын күшті мемлекет құруды мақсат еткен, үш жуздің басын біріктіру жолына күш-қайратын сарп еткен Абылай ханның кызметін дәріптеді.

Сол уақыттағы ақын, жыршы Тәттіқара, эпикалық ақын Ақтамберді жырау (16/75--1768), әйгілі Шал ақын (1748-1819) т.б. жыршы, жыраулар халқының мұң-мұқтажын пенделіктен жоғары қойған ұстанымдарымен танымал болды. Олар батырлардың ерлігін дәріптеді, ал ел басына қауіп төнген көзде халықты ерлікке, батырлыққа, күреске шақырды. Халық ауыз әдебиетіндегі «Елімай!», «Қап қағылған», «Шаңды жорық» сияқты туындыларда қазақ халқының жоңғарларға қарсы жүргізген Отан соғысының оқиғалары баяндалды.

Қазақ халқы музыка өнеріне ерекше мән берген. Халықтық ән-күйі өнері жақсы дамыды. Сырым Датұлы көтерілісіне «Сырым сазы» күйі арналды. Сол заманның атақты домбырашы сазгері Байжігіт халық арасында кеңінен танымал болды. Ол «Ақтабан шұбырынды», «Қайың сауған» (ақтабан шұбырынды кезінде аштықтан аман қалу үшін халық қайың шырынын ішкен) т.б. тарихи тақырыпқа арналған күйлер шығарды. ХІХ ғасырдың басындағы музыкалық және ақындық өнерде Исатай батыр бастаған көтеріліске, оның серігі батыр, ақын Махамбетке арналған өлең-жырлар халық арасында кең тараған. Ал еркіндік, Отанға деген махаббат тақырыбы Махамбеттің «Ұлы арман», «Сұлтан Баймағанбетке», «Жәңгірге», «Қызғыш құс» және т.б. өлең-жырларына арқау болған. Ол көтерілісшілердің қайсарлығын, Исатайдың көзсіз ерлігін жырлады. Сол кезде шығармашылық өнерін жаңа бастаған атақты күйші композитор Құрманғазы Сағырбайұлы (1806-1879) өзінің алғашқы шығармасы - «Кішкентай» күйін Исатай Тайманұлына арнады.

Қазақ жерінің Ресейге қосылуы елдің географиялық жағдайы мен қазба байлықтарын, экономикасын, тарихын, этнографиясын зерттеу үшін орыстың ғалымдары мен саяхатшыларының жүйелі түрде жұмыстар жүргізуіне мүмкіндіктер ашылды. 1779 жылы Қазақ жеріне алғашқы ғылыми экспедицияның бірін П.С. Паллас басқарып келді. Оның экседициясының жемісі «Ресей империясының әртүрлі аймақтарына саяхат» (1773 ж.) атты еңбегі болды. 1772 жылы Н. Рычков «1771 жылғы қырғыз-қайсақ даласына капитан Н. Рычков саяхатының күнделік жазбалары» атты еңбегін жариялады. Орыс ғалымдарының Қазақ жерін зерттеудегі ірі жетістік 1832 жылы шыққан А.И. Левшиннің «Қырғыз-қазақ немесе қырғыз-қайсақ ордалары мөн далаларының сипаттамасы» деген еңбегі болып табылады. Қазақ өлкесін зерттеуде баға жетпес үлес қосқан орыс мәдениетінің көрнекті өкілдерінің ішінде Е.И. Дальдың алатын орны ерекше. Ол 1833-1841 жылдары Орынбор губернаторы жанындағы ерекше тапсырмалар жөніндегі қызметкер болып істеген көзінде қазақ халқының ауыз әдебиетін, әдет-ғұрпы мен тұрмыс тіршілігін зерттеді. 1833 жылы А.С. Пушкин Орынбор мен Оралға Е. Пугачев көтерілісі туралы материал жинау үшін арнайы келіп, бұл аймақта қазақ халқының мәдениетімен де танысады. Осы сапарында Пушкин «Қозы Көрпеш-Баян сұлу» жырының бір нұсқасын жазып алған.

ХІХ ғасырда Қазақстанды зерттеушілердің ішінде әлемдік деңгейдегі ғалым П.П. Семенов-Тянь-Шаньский (1827-1914) болды. Ол Орталық Тянь-Шаньды зерттеді, Алтай, Жетісу, Орта Азияға саяхат жасады. Оның басшылығымен «Ресей. Біздің Отанымыздың толық географиялық жазбалары» деген көптомдық зерттеулері жарық көрді. Бұл еңбектің «Қырғыз өлкесі» және «Түркістан өлкесі» деген екі томы Қазақстан мен Орта Азияға арналған. Мұнда географиялық орта, табиғат, қазба байлық, тарих, қазақтардың тұрмыс-тіршілігі жөнінде ғылыми мәліметтер топтастырылды. Қазақстанның географиясын, өсімдіктер және жануарлар дүниесін, оның қазба байлығын зерттегендердің келесі бір өкілдері Н.А. Северцев пен И.В, Мушкетов болды. Сондай-ақ қазақ халқының мәдениеті мен этнографиясының беймәлім сырларын ашуда белгілі шығыстанушы, түркітанушы, этнограф, Петербор академиясының академигі В.В. Радлов (1837-1918) та қомақты үлес қосты. Ол Алтай, Солтүстік Қазақстан, Жетісу қазақтары мен басқа да халықтарының салт-дәстүрі мен әдет-ғұрыптары, фольклоры туралы құнды еңбектер қалдырды. Оның «Түрік тайпаларының халықтық әдебиетінің үлгілерінде» қазақтың ертегілері, эпикалық шығармалары мен лирикасы жинақталған. Қазақ халқының тарихы туралы құнды деректерді ірі шығыстанушы ғалым, археолог, лингвист, академик В.В. Вельяминов-Зерновтың (1830-1904) еңбектерінен ала аламыз. Ол «Қасымдық патшалар мен ханзадалар туралы зерттеу», «Қырғыз-қайсақтар туралы тарихи мәліметтер» және басқа да еңбектерінде Қазақ тарихының өзекті мәселелері талданады. Қазақ өлкесінің тарихын А.И. Добросмыслов, Н.Н. Аристов, М. Красовский сынды ғалымдар да зерттеді. Еліміздің тарихы, этнографиясы, географиясы туралы мәліметтерді саяси жер аударылғандар, патшалық әкімшіліктің қызметкерлері, Бас штабтың офицерлері жинастырды.

ХІХ ғасырдың екінші жартысында Қазақстандағы қоғамдық ой мен мәдениетті дамытуда мәдени-ағарту мекемелері мен ғылыми қоғамдар маңызды рөл атқарды. Орыс географиялық қоғамының бөлімдері Орынборда (1868 ж.), Омбыда (1867 ж.), ал кейінірек Семей бөлімшесі мен Түркістанда (1897 ж.) бөлімі ашылды. Олар жиналған мәліметтер бойынша тарих, этнография, география туралы жинақтар жариялап отырды. Қоғам жұмысына қазақ зиялылары да белсене араласты. Мысалы, Орыс географиялық қоғамының Орынбор бөлімінің корреспондент мүшесі Ы. Алтынсарин болды және ол өзінің ғылыми зерттеулерін осы жинақтарда жариялады.

ХІХ ғасырдың екінші жартысында Қазақстанда облыстық статистикалық комитеттері құрылды. Бұл комитеттер статистика, тарих, этнография, мәдениет жайлы мәліметтер жинақтап, әрбір облыс бойынша шолу жасап отырды. Семей облыстық статистикалық комитет жұмысына Абай да қатынасты.

Қазақстанды зерттеумен Ресейдің басқа да ғылыми ұйымдары – Ауыл шаруашылық қоғамы, Шығыс тарихы мен археологиясының әуесқойлары, жаратылыстану, шығыстану мен антропология әуесқойлары қоғамы т.б. айналысты. Бұл кезеңде Қазақстанда қоғамдық кітапханалар ашыла бастады. 1883 жылы Семейде көпшілікке арналған алғашқы кітапхана ашылды.

Қазақстанның Ресейге қосылуы білім беру жүйесінің дамуына да үлкен ықпал жасады. Ауқатты адамдардың балалары Бұхара, Самарқанд, Хиуа, Ташкент қалаларындағы медреселерде білім алды. Қарапайым көшпелі адамдардың балалары сауаттарын мұсылман мектептерінде немесе ауыл молдаларынан ашты. Діни емес оқу орындары жергілікті патша әкімшілігінің қызметкерлерін: тілмаштар мен хатшылар дайындау қажеттілігіне байланысты ашылды. Ондай оқу орындарына 1786 жылы Омбыда ашылған Азиялық мектебі, 1789 жылы ашылған Орынбордағы Үкіметтік мектеп жатты. Онда орыс балаларымен бірге, қазақ шәкірттері де оқыды. 1825 жылы Орынборда, ал 1846 жылы Омбыда әскери мамандар мен әкімшілік чиновниктерін дайындайтын Кадет корпусы ашылды. Қазақ балаларына арналған зайырлы мектеп 1841 жылы Бекей хандығында, 1850 жылы Орынборда Шекаралық комиссия жанынан ашылды. Қазақ даласында әйелдерге білім беру өте нашар дамыды. 1887 жылы Ырғызда Ы. Алтынсариннің белсенді педагогикалық қызметінің нәтижесінде қыздарға арналған училише ашылды. 1890-1896 жылдары Торғайда, Қостанайда, Қарабұтақта, Ақтебеде орысқазақ қыздар училишелері пайда болды. Алғашқы кәсіби білім беретін оқу орындарынан 1879 жылы негізі қаланған Түркістан мұғалімдер семинариясы мен 1883 жылы ашылған Орынбордағы қазақ мұғалімдер мектебі болды.

Кейіннен мұғалімдер семинариясы Ақтебе, Верный, Семей, Орал қалаларында жұмыс істей бастады. Қазан төңкерісіне дейінгі уақытта олар 300-ге жуық қазақ мұғалімдерін даярлап шығарды. Сондай-ақ ХІХ ғасырда ауыл шаруашылық және фельдшерлік мектептер де пайда болды. Бірақ қазақ өлкесінде бірде-бір жоғары оқу орны болмады. Сол уақытта өмір сүріп, қазақ мәдениетіне өлшеусіз үлес қосқан қазақтың көрнекті қайраткерлері Шоқан Уәлиханов, Ыбырай Алтынсарин, Абай Құнанбаев ХІХ ғасырдың екінші жартысында қазақ тарихында өшпес із қалдырды.

Шоқан Уәлиханов (1835-1865) Құсмұрын бекінісінде дүниеге келген. 12 жасына дейін жекеменшік мектепте білім алады. 1847 жылы Омбыдағы Сібір кадет корпусына оқуға түсіп, 1853 жылы оны кавалерия корнеті деген әскери шенмен бітіріп шығады. 1855 жылы Батыс Сібір генерал-губернаторы Гасфорттың адьютанты ретінде Ш. Уалиханов Омбыдан Верный бекінісі қаланған Іле Алатауына дейінгі саяхатқа қатысты. Осы уақыт ішінде ол қазақтардың тарихы, діні, дәстүрі, ауыз әдебиеті туралы құнды мағлұматтар жинады. 1856 жылы ол Алакөлден Ыстықкөлге дейінгі және Құлжа экспедицияларына қатысады. Осы саяхаттан алған әсері мен көңілге түйгендерін: «Ыстықкөл сапарының күнделігінде», «Қырғыздар туралы жазбаларында» сондай-ақ «Қытай империясының батыс провинциясы және Құлжа қаласы» туралы еңбегінде жан-жақты баяндаған. Халық ауыз әдебиеті үлгілерін зерттеудегі Ш, Уәлихановтың үлкен еңбегі, оның қырғыз халқының белгілі «Манас» жырының үзінділерін жазып алуы болды. Оның ғалым-зерттеуші ретінде танылуының дәлелі - жас ғалымның 1857 жылдың ақпанында Орыс географиялық қоғамның толық мүшесі болып қабылдануы еді.

1858-1859 жылдары Ш. Уәлиханов Марко Паолоадан кейін алғаш рет Қашқарға саяхат жасап, аса құнды тарихи және этнографиялық материалдар, қолжазбалар, грамоталар, өнер туындыларын ғылыми айналымға енгізді. Ол Мырза Мұхаммед Хайдар Дулатидің «Тарих-и Рашиди», «Шығыс Түркістандағы қожалар әулетінің тарихы», Қарахан әулетінің негізін қалаушы «Сатуқ Богра хан сұлтанның өмірнамасы» сияқты аса құнды тарихи еңбектерді тапты. Сапар қорытындысы ретінде «Алтышар немесе Қытай провинциясы Нан-лудың (Кіші Бұхара) алты шығыс қалаларының жағдайы туралы» тарихи еңбегін жазды. Бұл еңбекте Ш.Уәлиханов мұсылман түрік халықтары: ұйғыр, қазақ, қырғыз, өзбек және дүнгендер мекендеген Шығыс Түркістанды Қытай үкіметінің отарлық басқару жүйесінің ерекшеліктеріне алғаш рет талдау жасады. Кіші Бұхараның алты қаласы - Жаркент, Хотан, Қашқар, Ақсу, Жанысар, Туфан бір-біріне тәуелсіз болды. Өйткені, Қытай үкіметі халықты отарлық саясатқа қарсы күреске шығармаудың барлық амалдарын жасаған болатын. Бұл округтарды басқару жүйесі осы мақсатқа қызмет етті.

1856-1861 жылдары Ш. Уәлиханов Петербургте қызмет етті. Ол Бас штабтың Әскери-есеп комитетінде, Азиялық департаментте, Орыс географиялық қоғамында жұмыс істеді. Ш. Уәлиханов мұнда шығыстанушылар В.В. Григорьев және В.В. Вельяминов-Зерновпен, ғалымдар А.Н. Бекетов, В.П. Васильевтермен, достығы Семейде басталған жазушы Ф.М.Достаевскиймен, ақындар А.Н. Майков және Я.П. Полонскийлермен тығыз шығармашылық әрі достық байланыста болды. 1861 жылы көктемде ол қатты науқастанып, еліне қайтады. 1865 жылы 10 сәуірде Тезек ауылында Көшентоған шатқалында қайтыс болды. Ш. Уәлиханов халқына бай ғылыми мұра қалдырып кетті. Жоғарыда айтылған еңбектерден басқа, «Абылай», «Қырғыз шежіресі», «Ежелгі қырғыздардың қарулары және олардың әскери сауыт-саймандары», «Сот реформасы туралы жазбалары», «Даладағы мұсылмандық туралы», «Қырғыздардағы шамандықтың ізі», «Көшпелі қырғыздар» т.б. еңбектерін атауға болады. Ол жанжақты әрі терең білімді азамат болды. Шоқан қайда жүрсе де көргендерін суретке салып, эскиздер жасап отырған.

Орталық Азияның аз зерттелген аймақтары Жетісу, Қырғызстан, Шығыс Түркістанның тарихы, этнографиясы, фольклоры, әдебиеті, саяси, әлеуметтік және экономикалық дамуы туралы құнды материалдар жинады Ол осындай ғылыми ізденістері арқылы орыс және әлемдік ғылымдағы «ақтаңдақтарды» азайтуға өзіндік үлесін қосып кетті. Ш. Уәлиханов алғашқылардың бірі болып қазақ және қырғыз эпостары, фольклоры туралы тарихи деректердің үлкен тобын ғылыми айналымға енгізді, түркі халықтары тарихының түйінді мәселелері: этногенез, әлеуметтік құрылымы, саяси жағдайы, ұлт-азаттық күресі, олардың өміріндегі исламның орны туралы ғылыми тұжырымдары мен көзқарастарын негіздеді.

Осы кезеңде қазақтың ағартушы-педагог әрі қоғам қайраткері Ыбырай Алтынсарин (1841-1889) белсенді қызмет атқарды. Әкесінен ерте айырылған ол өзінің атасы, белгілі би, Орынбор Шекаралық комиссиясының әскери старшыны Балқожа Жаңбыршиннің қолында тәрбиеленеді. Содан кейін шекара комиссиясы жанында қазақ мектебінде оқыды. Ыбырай Алтынсарин Қазақстандағы тұңғыш бастауыш және кәсіптік білім беруге арналған мектептер ашқан қайраткер. Оның белсенді қызметі нәтижесінде өлкеде қазақ қыздарына арналған қолөнер, ауыл шаруашылық училишелері ашылды. 1879 жылы Ы. Алтынсарин Торғай облысы мектептерінің инспекторы болып тағайындалды. Қажырлы ағартушылық қызметінің барысында педагогика, этнография, ауыз әдебиеті саласында мынадай оқу құралдарын жазды: «Қырғыз хрестоматиясы», «Қырғыздарға орыс тілін үйретудің бастапқы жетекшісі», сонымен қатар қазақ халқының эпостық жырлары «Қобыланды батыр», «Жәнібек батырдан» үзінділер, тарихи материалдар - «Қыпшақ Сейітқұл», «Байұлы» және т.б. жариялады. Орыс географиялық қоғамының Орынбор бөлімінің «Жазбаларында» Ы. Алтынсарин қазақ халқының этнографиясына қатысты «Орынборға қарайтын қырғыздардың құда түсу, той жасау салт-дәстүрі туралы очерк», «Орынбор өлкес! қырғыздарының жерлеу және ас беру дәстүрлерінің очеркі» атты зерттеулерін жариялады. Ы. Алтынсарин қазақ халқын оқу-ағарту ісі арқылы ғана өркениетке жеткізуге болатынын жақсы түсінді. ХІХ ғасырдың екінші жартысында халық ауыз әдебиеті де даму үстінде болды. Халық ауыз әдебиетіндегі негізгі тақырыптар: тарихи оқиғалар, батырлардың ерліктері, ру аралық қатынас, махаббат жырланды. Бұл кезеңде ақындар Шеже, Шортанбай, Сүйінбай, Жамбыл, Сара сынды ақындар халық сүйіспеншілігіне бөленіп, кеңінен танымал болды. Осы кезеңнен бастап дәстүрлі халық ауыз әдебиетімен қатар жазба әдебиеті де қалыптаса бастады. Оның көрнекті өкілі Абай Құнанбаев (1845-1904) болды. Абай бұрынғы Семей облысының Шыңғыс тауында, Тобықты руының ағаманының отбасында дүниеге келді. Ол алғашқы білімін ауыл молдасынан, кейін Семейдегі Ахмет Риза медресесінен алды. Ол қазақ халқының жыр-дастандарымен, қисса әңгімелерімен сусындап өсті.

Абай қазақтың ауыз әдебиетін, шығыс поэзиясы мен орыс, еуропа классиктерінің әдебиетін үйлестіре отырып игерді. Ол 1886 жылы ақындық шығармашылығының бастауы болған «Жаз» деген өлеңін жазды. Абай А. Пушкин, М. Лермонтов, Гете шығармаларын қазақ тіліне аударды. Халқының рухани әлеуетіне терең сенген және оның мұң-мұқтажын жүрегіне жақын қабылдаған Абайдың шығармалары «қазақ халқының айнасы» болып табылады.

Бұл тарихи кезеңде Қазақстанда «Акмолинские областные ведомости», «Оренбургский листок» және т.б. газеттер басылып шыға бастады. 1870 жылы 28 сәуірде «Түркістан уалаяты» газетінің қазақ және өзбек тілдеріндегі бірінші

номері жарық керді.

Музыка өнері де жаңа сапалық деңгейге көтерілді. Кең байтақ қазақ жерінің әр өңірінде күйшілер мектебі мен салсерілер мектебі қалыптасты. Әр өңір мектебі өзіндік қайталанбас өнерімен ерекшеленді. Мысалы, күй өнерінде қазақ жерінің батыс өңірінде «төкпе күй» бағыты ерекше дамыса, солтүстік және шығыс еңірінде «шертпе күй» мектебі қалыптасты. ХІХ ғасырда қазақ музыка өнерінде терең із қалдырған, музыкалық мұралары бүгінгі күннің рухани құндылығына айналған дүлдүлдер қатарында Құрманғазы Сағырбайұлы, Дәулеткерей Шыгайұлы, Тәттімбет Қазанғапұлы, Ықылас Дүкенұлы сынды дарынды күйшілер: Сегіз сері, Біржан сал Қожағұлұлы, Ақан сері Қорамсаұлы, Жаяу Мұса Байжанұлы, Мұхит Мералыұлы сияқты көптеген сал-серілер болды. Мысалы, Құрманғазының бізге мәлім 60-тан астам күйлері, солардың ішінде «Сарыарқа», «Балбырауын», «Түрмеден қашқан», «Кішкентай» және т.б. қазақ музыка мәдениетінің асыл қазынасына кіретін аспаптық шығармашылықтың биік шыңы ретінде бағаланады. Ал Дәулеткерейдің 40-тан астам күйлері бүгінгі ұрпаққа мұра болып қалған.

Бұл кезең қылқалам шеберлерінің Қазақстан, оның табиғаты, халқының өмірі жайында салынған сурет өнерінің туындыларымен белгілі болды. Мәселен, 1847-1857 жылдары Қазақ жерінде айдауда болған Т.Г. Шевченконың қылқаламынан туған «Ат үстіндегі қазақ», «Қазақ балалары», «Байғұстар» деген т.б. қазақ өмірін бейнелейтін туындылары бүгінгі күнге жеткен. 1860-70 жылдары суретші В.В. Верешагин «Хазірет Йассауи мешіті», «Алатау тауларында» сияқты үздік суреттерін салған. Өйткені бұл кезде ол Түркістан өңірінде саяхатта болған еді.